CELEX: 32016D1360
Language: hu
Date: 2016-08-08 00:00:00
Title: A Bizottság (EU) 2016/1360 végrehajtási határozata (2016. augusztus 8.) a Törökországból származó farkassügér és aranydurbincs behozatalára vonatkozó szubvencióellenes eljárás megszüntetéséről

10.8.2016   
            
            
               HU
            
            
               Az Európai Unió Hivatalos Lapja
            
            
               L 215/31
            
         A BIZOTTSÁG (EU) 2016/1360 VÉGREHAJTÁSI HATÁROZATA
   (2016. augusztus 8.)
   a Törökországból származó farkassügér és aranydurbincs behozatalára vonatkozó szubvencióellenes eljárás megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (1) és különösen annak 14. cikkére,
   mivel:
   A.   AZ ELJÁRÁS
   
   
      Az eljárás megindítása
   
   
               (1)
            
            
               Az Európai Bizottság (a továbbiakban: Bizottság) 2015. augusztus 14-én az Európai Unió Hivatalos Lapjában közzétett értesítés (2) (a továbbiakban: az eljárás megindításáról szóló értesítés) útján az (EU) 2016/1037 európai parlamenti és tanácsi rendelet (a továbbiakban: alaprendelet) 10. cikke alapján szubvencióellenes vizsgálatot kezdeményezett a Törökországból származó farkassügér és aranydurbincs Unióba történő behozatalára vonatkozóan.
            
         
               (2)
            
            
               A vizsgálat megindítására azt követően került sor, hogy 2015. július 1-jén az Asociación Empresarial de Productores de Cultivos Marinos (a továbbiakban: APROMAR, vagy a panaszos) panaszt nyújtott be olyan termelők nevében, amelyeknek termelése a farkassügér és aranydurbincs teljes uniós termelésének több mint 25 %-át teszi ki.
            
         
               (3)
            
            
               A panasz meggyőző bizonyítékot szolgáltatott a farkassügért és aranydurbincsot termelő török gazdasági ágazat támogatására és az abból eredő jelentős kár meglétére.
            
         
               (4)
            
            
               Az eljárás megindítását megelőzően a Bizottság az alaprendelet 10. cikkének (7) bekezdésével összhangban értesítette Törökország kormányát (a továbbiakban: a török kormány), hogy dokumentumokkal megfelelően alátámasztott panasz érkezett hozzá, amelyben azt állították, hogy a Törökországból származó farkassügér és aranydurbincs támogatott behozatala jelentős kárt okoz az uniós gazdasági ágazatnak. A Bizottság konzultációra hívta a török kormányt annak érdekében, hogy a panasz tartalmát illetően tisztázzák a helyzetet, és kölcsönösen elfogadható megoldást találjanak.
            
         
               (5)
            
            
               A török kormány elfogadta a felkérést, és ezt követően megtartották a konzultációkat. A konzultációk során nem sikerült kölcsönösen elfogadható megoldást találni. Ugyanakkor a Bizottság megfelelően figyelembe vette a török kormány észrevételeit.
            
         
               (6)
            
            
               A Bizottság felkérte a panaszost, más ismert uniós termelőket, felhasználókat és importőröket, az ismert török exportáló termelőket és a török hatóságokat, valamint a vizsgálat megindításában tudvalevőleg érintett szövetségeket, hogy vegyenek részt a vizsgálatban. Az érdekelt felek lehetőséget kaptak arra, hogy írásban ismertessék álláspontjukat, és meghallgatást kérjenek az eljárás megindításáról szóló értesítésben megállapított határidőn belül.
            
         
               (7)
            
            
               A panaszos, más uniós termelők, a török exportáló termelők, az importőrök és a kereskedők ismertették álláspontjukat. A Bizottság minden olyan érdekelt fél számára lehetővé tette a meghallgatást, amely azt kérelmezte és ismertette azokat a különleges okokat, amelyek meghallgatását indokolták.
            
         B.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
   
   
               (8)
            
            
               2016. május 5-én a török hivatalos lapban közzétételre került egy rendelet, amellyel a török hatóságok 2016. január 1-jei hatállyal visszavonták a legfőbb támogatási programot.
            
         
               (9)
            
            
               A panaszos a Bizottságnak címzett 2016. június 1-jei levelével visszavonta panaszát. Az alaprendelet 14. cikkének megfelelően a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
            
         
               (10)
            
            
               A vizsgálat nem tárt fel olyan körülményt, amely arra utalna, hogy az eljárás megszüntetése sértené az Unió érdekeit. A Bizottság ezért úgy ítéli meg, hogy a jelenlegi eljárást meg kell szüntetni.
            
         
               (11)
            
            
               Az érdekelt feleket megfelelően tájékoztatták és lehetőséget biztosítottak számukra észrevételeik megtételére. A Bizottsághoz azonban nem érkeztek észrevételek.
            
         
               (12)
            
            
               Következésképpen a Bizottság megállapítja, hogy a Törökországból származó farkassügér és aranydurbincs behozatalára vonatkozó szubvencióellenes eljárást intézkedések bevezetése nélkül meg kell szüntetni.
            
         
               (13)
            
            
               Ez a határozat összhangban van az (EU) 2016/1036 (3) európai parlamenti és tanácsi rendelet 15. cikkének (1) bekezdése szerint létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Törökországból származó és jelenleg a 0302 84 10, 0302 85 30, 0303 84 10, 0303 89 55, ex 0304 49 90 és ex 0304 89 90 KN-kód alá tartozó farkassügér és aranydurbincs Unióba történő behozatalára vonatkozó szubvencióellenes eljárás ezennel megszűnik.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2016. augusztus 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2016.6.30., 55. o.
   
   
      (2)  Értesítés a Törökországból származó farkassügér és aranydurbincs behozatalára vonatkozó szubvencióellenes eljárás megindításáról (HL C 266., 2015.8.14., 4. o.).
   
      (3)  Az Európai Parlament és a Tanács 2016. június 8-i (EU) 2016/1036 rendelete az Európai Unióban tagsággal nem rendelkező országokból érkező dömpingelt behozatallal szembeni védelemről (HL L 176., 2016.6.30., 21. o.).